Urmareste Modifică dimensiunea fontului: Play

Bucureşti, 16 oct /Agerpres/ - Primarul general al Capitalei, Gabriela Firea, a anunţat, duminică, la RTV, că Partidul Naţional Liberal a solicitat autorizaţie pentru organizarea unui miting de susţinere a Guvernului tehnocrat, numărul participanţilor fiind estimat la 50.000 de persoane.



"Am primit la Primăria Generală a Capitalei o solicitare din partea PNL pentru a organiza un miting pe data de 22 octombrie, deci sâmbăta viitoare, între orele 8,00 - 14,00, miting pentru susţinerea Guvernului tehnocrat, în Piaţa Victoriei, perimetru cuprins între bulevardul Aviatorilor, Parcul Kiseleff, bulevardul Ion Mihalache, Titulescu, Calea Victoriei, Lascăr Catargiu. (...) Probabil că este bătălie între PNL şi USR care să susţină mai tare un guvern neperformant, un guvern format din miniştri recomandaţi nu de propria competenţă, ci de multinaţionale. Aşa scrie aici, uitaţi, organizatorul adunării publice: PNL. Obiectul adunării publice: miting pentru susţinerea Guvernului tehnocrat. Număr participanţi: circa 50.000 de persoane din Bucureşti şi din provincie. Deci vor veni cu autocarele şi vor bloca Bucureştiul sâmbăta viitoare", a spus edilul general. AGERPRES/(A - autor: Irinela Vişan, editor: Andreea Rotaru)